Skrywerjoernalis se blitsverkoperboek nou te sien in teaterHerman Lategan se biografiese boek ‘Hoerkind’ het pas verskyn. (Foto: Verskaf) Die skywerjoernalis Herman Lategan se blitsverkoperboek, Hoerkind: Die memoires van ŉ randeier, is deur die bekroonde akteur en teaterskepper, Margit Meyer-Rödenbeck, in ŉ toneelstuk verwerk. Hierdie toneelstuk debuteer by vanjaar se Suidoosterfees waarna dit ook by ander venues opgevoer word. “In dié stuk leer ken ons Herman as ŉ klein seuntjie wat met oorgawe leef en verknog is aan sy ma, maar dan maak omstandighede dit vir hom onmoontlik om by haar te bly. “Sy lewenspad het baie afdraaie en heel dikwels ontrafel dinge. Die deurlopende tema bly die verhaal van een mens wat ten spyte van alles ‘aanhou beweeg en geraasmaak’, vorentoe, met groot sukses. Hoerkind gaan jou bybly en omkrap, want dit is eerlik,” sê Meyer-Rödenbeck, wat vir die regie verantwoordelik is. Francois Toerien het die teks verwerk, die akteur Geon Nel speel die hoofrol en die klankbaan is deur Coenraad Rall geskep. Die titel Hoerkind verwys na die neerhalende kwetswoord wat aan hom as kind toegesnou was, omdat hy buite die eg gebore is. Hy skryf oor sy vroeë grootwordjare in kleurvolle losieshuise vol randeiers (buitestaanders) in Tamboerskloof. Op ses moes hy na ŉ kinderhuis gaan omdat hulle in armoede geleef het. Later trou sy ma, sy stiefpa skiet op hom en probeer hom verkrag. Op 13 beland hy in die greep van ŉ pedofiel, ŉ vooraanstaande Afrikaanse kunsjoernalis. Albei sy ouers word alkoholiste en sterf vroeg. Alkohol- en dwelmafhanklikheid ry hom ook en op ŉ stadium slaap hy op straat. Een aand word hy in sy woonstel gyselaar gehou en met ŉ mes gesteek. Hy verloor byna sy been in ŉ motorongeluk nadat hy op Mannetjies Roux se plaas gaan kuier het en was vir byna ŉ jaar buite aksie. Sy foute is volop, maar hy leer soos hy voortbeur. Hierdie is nie ŉ verhaal van selfbejammering nie, dit is een van val, opstaan, val en vorentoe beur, kop omhoog. Hier is ŉ lys van die vertonings wat binnekort plaasvind: